"ஆல் இந்தியா ரேடியோவின் சென்னை வானொலி நிலையம்" என்ற பெயரில் இப்பொழுது இயங்கிவரும் வானொலி நிலையம் பல்வேறு பெயர்களால் அழைக்கப்பட்டு வந்துள்ளது.

உலகில் முறையான வானொலி ஒலிபரப்பு முதன் முதலில் அமெரிக்காவில் 1920 ஆம் ஆண்டு இயங்கத் தொடங்கியது. 1922 ஆம் ஆண்டு லண்டனில் முறையான ஒலிபரப்பு ஆரம்பிக்கப்பட்டது. 

இரண்டு ஆண்டுகளின் பின்னர், 1924 இல், மெட்ராஸ் பிரெசிடென்சி ரேடியோ கிளப் என்ற அமைப்பு ஏற்படுத்தப்பட்டது. எழும்பூர் ஹாலோவே கார்டனில் இந்த அமைப்பு இயங்கியது. அமைப்புக்கு சி. வி. கிருஷ்ணசுவாமி செட்டி தலைவராக இருந்தார். இவர்கள் 40 வாட் ஒலிபரப்பு திறனுள்ள ஒரு கருவி மூலம் 1924 ஜூலை 31-ந்திகதியிலிருந்து ஒரு வானொலி ஒலிபரப்பு ஆரம்பித்தார்கள். பின்னர் 200 வாட் திறனுள்ள ஒரு ஒலிபரப்புக் கருவியை நிறுவி ஒவ்வொரு நாள் மாலையிலும் இரண்டரை மணி நேரம் ஒலிபரப்பு செய்தார்கள். இசை, பேச்சு என்பன ஒலிபரப்பாகின. சனி, ஞாயிறு மற்றும் விடுமுறை நாட்களில் காலையிலும் ஒலிபரப்பினார்கள்.

நிதி நெருக்கடி காரணமாக இந்த அமைப்பு 1927 ஆம் ஆண்டு மூடப்பட்டது. இவர்கள் தமது வானொலி ஒலிபரப்புக் கருவியை சென்னை மாநகராட்சிக்குக் கொடுத்து விட்டார்கள். மாநகராட்சி 1930 ஏப்ரல் 1-ந் திகதியிலிருந்து மாலை 5.30 தொடக்கம் இரவு 7.30 வரை நிகழ்ச்சிகள் ஒலிபரப்பினார்கள். பள்ளிப் பிள்ளைகளுக்காக பள்ளி நாட்களில் மாலை 4 மணியிலிருந்து 4.30 வரை இசைப் பயிற்சியும் கதைகளும் ஒலிபரப்பினார்கள்.<br>
ஞாயிற்றுக்கிழமைகளிலும் விடுமுறை நாட்களிலும் காலை 10 மணியிலிருந்து 11 மணி வரை "கிராமபோன்" இசை ஒலிபரப்பானது. மாதத்தில் ஒரு திங்கட்கிழமை மட்டும் மாலை 5.30 தொடக்கம் 7.30 வரை மேற்கத்தைய இசை ஒலிபரப்பானது.

மக்கள் இவற்றைக் கேட்பதற்காக மெரீனா கடற்கரை, ராபின்சன் பார்க், பீபள்ஸ் பாக், உயர் நீதிமன்ற கடற்கரை போன்ற இடங்களில் 6 ஒலிபெருக்கிகள் பொருத்தப்பட்டன. 14 கார்ப்பரேசன் பள்ளிகளுக்கு சிறிய வானொலிப் பெட்டிகள் வழங்கப்பட்டன.

இந்த ஒலிபரப்பு சேவை 1938 ஆம் ஆண்டு ஜூன் மாதம் 16-ந் திகதி அனைத்திந்திய வானொலியால் பொறுப்பேற்கப்பட்டது. வானொலி நிலையம் எழும்பூர் மார்ஷல் தெருவில் அமைக்கப்பட்டது. அப்போது சென்னை மாகாண கவர்னராக இருந்த எர்ஸ்கின் பிரபு நிலையத்தைத் தொடங்கி வைத்தார். முதல் நாளன்று டி. கே. பட்டம்மாளின் இசைக்கச்சேரி ஒலிபரப்பானது. இரண்டாம் நாள் எஸ். ராஜம் இசைக்கச்சேரி செய்தார். அவருக்குப் பக்கவாத்தியமாக கோவிந்தசாமி நாயக்கர் வயலினும், மதராஸ் ஏ. கண்ணன் மிருதங்கமும் வாசித்தனர். 

அப்போது மதராஸ் வானொலி நிலையம் என்றே அழைக்கப்பட்டது. இதன் முதல் இயக்குநராக விக்டர் பரஞ்சோதி நியமிக்கப்பட்டார்.

1975ஆம் ஆண்டிற்குப் பிறகு தொலைக்காட்சி பரவலாக வருவதற்கு முன்புவரை, அப்போதைய மாகாண மக்களின் முக்கிய பொழுதுபோக்கு அம்சமாக சென்னை வானொலி நிலையம் இருந்தது.

சென்னை வானொலி நிலையத்தின் சேவைகள்
கருநாடக இசை
தோற்றமும் வளர்ச்சியும்
மெல்லிசை